Minister paai boere oor water(Argieffoto: pixabay) Die departement van water en sanitasie het boere vandeesweek verseker dat hulle van “volhoubare, doeltreffende en billike dienste” voorsien sal word, veral met betrekking tot die verskaffing van water. Min. Senzo Mchunu sê die betroubare verskaffing van water sal toesien dat die bedryf floreer en andersins voedselsekerheid in die land verseker. Mchunu het Dinsdag die afvaardiging van die African Farmers’ Association of South Africa (Afasa) by sy drie dae lange vergadering in KwaZulu-Natal toegespreek oor waterverskaffing aan boere. Die minister se toespraak oor watersekerheid in die landbousektor kom enkele dae nadat hy in ŉ verklaring gesê het dat daar nie ŉ krisis in Gauteng is oor die beskikbaarheid van water nie, “maar eerder net ŉ behoefte om die stelsel beter te bestuur om die vraag na water en die beskikbaarheid daarvan te balanseer”. Rand Water het reeds vroeër vandeesmaand fase 2-waterbeperkings ingestel in ŉ poging om die daling in die Tshwane-metro se reservoir-opgaarkapasiteit hok te slaan. Mchunu het op sy beurt die departement se verbintenis herhaal om watergebruikslisensies vir boere landwyd binne 90 dae ná die aansoek uit te reik, soos pres. Cyril Ramaphosa ook in sy staatsrede in 2020 beloof het. “Die departement werk onverpoos om sy watergebruiklisensiëringsregulasies te wysig om hierdie tydsraamwerk te verwesenlik.” Die departement het in 2021 die kritieke delegering van magte om aansoeke vir watergebruikslisensies na sy streekskantore afgewentel, wat die proses aansienlik sou bespoedig. Mchunu het wel daarop gewys dat die billike en gelyke toegang tot water uiters belangrik is en dat Watergebruikersverenigings (WGV’s) nie weerstand hierteen moet bied nie. “Soos wat dit vir WGV’s noodsaaklik is vir waterverspreiding en dit ook bydra tot voedselsekerheid in die land, is daar ŉ vlak van weerstand van sommige verenigings. Ons wil die verenigings wat verandering teenstaan ​​en nie positief wil bydra tot die billike toegang tot water nie, waarsku,” sê hy. Volgens Mchunu is daar sommige boere wat met allerlei onwettige bedrywighede doenig is om sodoende meer water te bekom, soos om water onwettig uit waterbronne te onttrek. “Hierdie praktyk behoort op te hou aangesien dit nie net onwettig is nie, maar ook ongrondwetlik is.” Mchunu het onderneem dat die departement sal voortgaan om die langtermyn-volhoubaarheid van die landbousektor in Suid-Afrika te verseker.